Johann Maarman: Spaar ons dié bitter beker | Netwerk24
Deur Johann Maarman 26 September 2016 00:00
Booker T. Washington, die beroemde Amerikaanse opvoedkundige, het gesê dat enige beskawing begin by mense wat studeer en met dié kennis eksperimenteer.
Dié seun van 'n plantasie-slaaf het een van sy land se voorste hervormers geword. Hy het selde geslaap en nat handdoeke om sy kop gedraai om wakker te bly terwyl hy uit geleende boeke gestudeer het.
Ons land se kampusse is – net soos verlede jaar – weer gekwelde akademiese instellings. Weer sien ons hoe studente aan veiligheidshekke by universiteitskampusse ruk, deure uit die skarniere pluk, kampusse bemors, sitstaak, latrines stukkend slaan en 'n biblioteek afbrand.
'n Spoor van verwoesting is dus die erflating van hul protes. Die beskawing moet dus voor vullisdromme wyk.
Vir Blade Nzimande, minister van hoër onderrig en opleiding, se grandiose planne gee studente nie 'n bloue duit om nie. Die studente wil nie 'n 8%-verhoging in klasgelde hê nie en basta. Maak nie saak of die rykes dit kan bekostig nie. Dis gratis onderrig vir almal of niks.
In die donker dae van 1976 was studente aan die voorpunt van die revolusie. Dit was hulle wat in die voorste bunker gelê en die regering van die dag openlik uitgedaag het. Ons almal weet wat gebeur het. Kinders wat afgemaai is. Lyke in die strate. 'n Hector Pieterson.
In die turbulente 1980's was dit wéér die studente wat gehelp het om die koers van hierdie land onherroeplik te verander. Klip in die hand ja, maar selde was die vernietiging van hul eie kampusse die skyf van hulle brute proses.
Wat maak vandag dan anders?
Ons sien dat die regering nie eintlik weet of hulle derwaarts of herwaarts gaan nie. Dit wil voorkom asof hulle nie die skok van die studenteproteste kan verwerk nie. Hulle is op die oomblik so gedwee soos 'n klomp nat hoenders nadat die bliksemstraal die hoenderhok getref het.
Maar wat mens tot bekommernis moet stem, is die verskuilde waarskuwing van pres. Jacob Zuma aan die betogende studente. Hoe lank nog voordat 'n student ook soos 'n Andries Tatane gaan sterf? Luister fyn na Zuma se woorde: "Die vernietiging van eiendom is 'n strafregtelike oortreding en sal só deur die wetstoepassingsowerhede hanteer word."
Die vraag is net hoe die wetstoepassers dit gaan hanteer? Gaan ons weer die Casspirs die strate in stuur? Of 'n noodtoestand afkondig?
Hoe kan daar geld wees vir 'n presidensiële straler, maar daar is nie geld vir arm studente nie?
Vir die ANC is die skoen nou aan die ander voet. Die ANC-meesters, die optogmakers en die petisionarisse van gister, is nou in bevel. Wie het immers gratis onderrig as deel van die bevrydingspakket verkoop? Die ANC. En nou sit hulle met die gebakte pere van onvervulde beloftes.
Hoe verduidelik jy vir studente daar is eenvoudig nie geld vir gratis onderrig nie, maar jaar ná jaar is daar 'n reddingspakket van miljarde vir die sukkelende Suid-Afrikaanse Lugdiens?
Hoe kan daar geld wees vir 'n presidensiële straler, maar daar is nie geld vir arm studente nie? Hoekom word miljarde opsy gesit vir kernkrag, maar studente moet honger gaan slaap?
Verlede jaar het die studente die parlement se hekke oopgeskouer. Hulle was na aan die parlementsdeure. In die volgende ronde is hulle waarskynlik nie buite die parlement nie, maar binne.